google/wiki40b huggingface dataset:
פרם (מחוז)

היסטוריה

במהלך המאה ה-13-14 הייתה נוכחות של אנשי מסחר מרפובליקת נובגורוד באזור. החל מהמאה ה-14 ובמאה ה-15 אנשי נסיכות מוסקבה החלו לטעון על השליטה באזור. האזור סופח לנסיכות מוסקבה בעקבות טענות על נזק שנגרם לסוחרים שהגיעו ממוסקבה. זה היה בין האזורים הראשונים באזור הרי אורל שסופח. לאחר הסיפוח החלה התיישבות מסיבית יחסית של הרוסים באזור.

כלכלה

בשטחי המחוז התגלו מרבצים של נפט (הפקה על ידי חברת בת של לוקאויל), אשלג ומתכות שונות. 
העיר פרם מהווה מרכז חשוב של תעשייה.

דמוגרפיה

כ-75% של אוכלוסיית המחוז מתגוררת בערים. בעיר הגדולה - פרם בה מתגוררים מעל למיליון תושבים (כ-40% מאוכלוסיית המחוז). הרוסים מהווה כ-87% מאוכלוסיית המחוז (נכון לשנת 2010).
סמל גואטמלה

סמל גואטמלה זהה לציור שבמרכז דיגלה. הוא מורכב מהציפור הלאומית, הקצאל, שהיא סמל לחופש, והתאריך 15 בספטמבר 1821, התאריך בו זכתה מרכז אמריקה לעצמאות מספרד.
כמו כן, מופיעים בסמל רובים מוצלבים וחרבות מוצלבות, המסמלים את מוכנותה של גואטמלה להגן על עצמה במידת הצורך במלחמה, ועלי זית, כסמל לשלום הנכסף.
מעמד התושבות במזרח ירושלים

מיד לאחר מלחמת ששת הימים, סיפחה ישראל את מזרח ירושלים וחילקה לתושביה תעודות זהות. עם זאת, המעמד המשפטי של מחזיקי תעודת הזהות המזרח ירושלמית נותר עמום עד לפסק-דין שנתן בית המשפט העליון ב-1988 בעניינו של מוברק עווד, שבו נקבע שמעמדם של תושבי מזרח ירושלים הפלסטינים הם כמי שקיבלו רישיון משתמע לישיבת קבע (תושב קבע) על-פי חוק הכניסה לישראל.
התנאים לרכישת רישיון קבע ופקיעתו קבועים בחוק ובתקנות. בין היתר, השתקעות בחו"ל או רכישת מעמד במדינה זרה מוביל לפקיעת הרישיון.

מעמד ילדים

על-פי תקנה 12 לתקנות הכניסה לישראל, התשל"ד 1974: "ילד שנולד בישראל, ולא חלו עליו סעיף 4 לחוק השבות, יהיה מעמדו בישראל כמעמד הוריו; לא היה להוריו מעמד אחד, יקבל הילד את המעמד של אביו או אפוטרופסו זולת אם ההורה השני מתנגד בכתב לכך; התנגד ההורה השני, יקבל הילד את המעמד של אחד מהוריו, כפי שיקבע השר". בפועל, גם כאשר האם היא תושבת ישראל הילד יכול לרכוש מעמד. על פי נוהל משרד הפנים המבחן הוא מרכז החיים של הילד ולא מין ההורה. גם ילדים שנולדו מחוץ לישראל להורים ששניהם תושבי המדינה יכולים להירשם כתושביה. משרד הפנים מאפשר במזרח ירושלים רישום ילדים כתושבים קבועים או ארעיים (שמוביל לתושבות קבועה) גם בנסיבות נוספות דוגמת לידה לא מתוכננת מחוץ לישראל.

היסטוריה חקיקתית, מנהלית, ושיפוטית

בפסק דין שנתן בג"ץ ב-1995, בעניינה של פתחיה שקאקי, אשתו של פתחי שקאקי מנהיג הג'יהאד האיסלמי נקבעו אמות מידה נוספות לשיקוליו של שר הפנים בשלילת רישיון לישיבת קבע.
באותה שנה, 1995, כשברקע מתנהלים תהליך אוסלו והעברת הריבונות על חלק מהשטחים לרשות הפלסטינית ובמקביל מתגברים אירועי הטרור, משרד הפנים החל ליישם מסגרת נורמטיבית זו, לפי חוק הכניסה לישראל, גם ביחס לבעלי רישיון לישיבת קבע, שהעתיקו את מקום מגוריהם אל מחוץ לגבולותיה המוניציפליים של ירושלים, אל שאר יהודה ושומרון, וכן הפעיל מדיניות סדורה ויזומה יותר לביטול רישיונות על-פי הקריטריונים הנקובים בחוק ובתקנות. על פי נתוני משרד הפנים, בשנים 1967–2014 פקע רישיון תושבותם של 14,416 איש לפחות.
באפריל 1997 פורסם דו"ח של בצלם והמוקד להגנת הפרט בשם "הטרנספר השקט", שבו עדויות של מי שנשלל מהם מעמד תושבות הקבע. הביטוי "הטרנספר השקט" הפך לרווח בקרב ארגוני שמאל בישראל.
לשר הפנים יש סמכות לתת רישיונות מחודשים לתושבים לשעבר שרישיונם פקע. שר הפנים לשעבר נתן שרנסקי, ב"תצהיר שרנסקי" או "נוהל שרנסקי" שהוצג בפני בג"ץ, ועוגן בנוהל 5.2.0018, קבע נוהל מקל בנושא זה.
במרץ 2017, הורה בית המשפט העליון למשרד הפנים להשיב לאכרם עבד אלחק את תושבותו אשר פקעה במהלך שהותו בארצות הברית, אליה יצא כקטין, משום שבמקביל הוא המשיך לקיים זיקות עם ישראל, נישא לשתי נשים תושבות האזור, ונולדו לו עשרה ילדים המתגוררים בירושלים. השופטים עוזי פוגלמן ומני מזוז התייחסו בהחלטתם לכך שהפלסטינים ממזרח ירושלים הם "תושבים ילידים" ובכך הם שונים מתושבים מהגרים, אולם נשיאת בית המשפט השופטת מרים נאור קבעה כי מדובר בפסיקה ספציפית לנסיבותיו הייחודיות של העותר ואין להקיש ממנה אל הכלל. העתירה התקבלה בשל בחינת סבירות שיקול הדעת של שר הפנים ביישום המדיניות המרחיבה את "נוהל שרנסקי". בדצמבר 2017 התקבלה עתירה דומה שבה אימצה הנשיאה נאור את גישתם של השופטים פוגלמן ומזוז לגבי החשיבות של מעמדם של תושבים ילידים לעומת תושבים מהגרים.
התפראות

בעלי חיים

בעל חיים מתפרא הוא בעל חיים מבוית או מורגל לשבי שנמלט וחי פחות או יותר כחיית בר או צאצא של בעלי חיים כאלו. הגדרות אחרות כוללות בעלי חיים שהשתנו מחיות מבויתות לחיות פראיות, טבעיות או לא מאולפות. כמה דוגמאות נפוצות לבעלי חיים עם אוכלוסיות פראיות הם חתולים, כלבים, סוסים, גמלים, עזים וחזירים. זואולוגים בדרך כלל לא כוללים בקטגוריה זו מינים שהיו חיות בר לפני שנמלטו: אריות שנמלטו מגן החיות או עיטמים שהוכנסו לאחרונה לבריטניה לא נחשבים כמתפראים.

צמחים

צמחים מבויתים החוזרים לטבע מסווגים לרוב כפולשים, הציגו, התאזרחו או לפעמים כגידולים פראיים. המאפיינים האקולוגיים בצמחים התפראים דומים מאוד לאלה של בעלי חיים. אוכלוסיות מתפראות של צמחי יבול, יחד עם הכלאות בין צמחי יבול לקרובי משפחתיהם בבר, יוצרות סיכון שעשוי להעביר לעשבים שוטים מאפיינים מהונדסים גנטית כמו עמידות בפני חומרי הדברה.

תכונות של מינים מתפראים

בעלי חיים מבויתים מסוימים מתפראים בקלות ובהצלחה, בעוד שאחרים נוטים פחות לשוטט ולרוב לא שורדים ברשות עצמם. מינים מסוימים יתנתקו בקלות מבני אדם וישרדו לבדם, אך לא יריחקו לכת או יתפשטו בקלות. אחרים בורחים ומחפשים טריטוריה חדשה ופולשים למערכת האקולוגית באופן פעיל. כך או כך, הקריטריון האולטימטיבי להצלחה הוא אריכות ימים. יכולתם להתבסס ולהתרבות בצורה עקבית בבית הגידול החדשה תלויה בהתמדתם. אורך הזמן או האינטנסיביות של ביות המין, לא נמצאו כמשפיעים על פוטנציאל ההתפראות שלו.

השפעה אקולוגית

אוכלוסייה פראית יכולה להשפיע משמעותית על מערכת אקולוגית על ידי טריפת צמחים או בעלי חיים פגיעים, או על ידי תחרות עם מינים מקומיים. צמחים ובעלי חיים פראיים מהווים נתח משמעותי מתוך כלל המינים הפולשים, ויכולים להוות איום על מינים בסכנת הכחדה. עם זאת, ישנן השערות שהם עשויים גם להחליף מינים שאבדו ממערכת אקולוגית עם הגעתם הראשונית של האדם לאזור, או להגדיל את המגוון הביולוגי של אזור בעל שינויים אנושיים על ידי היכולת לשרוד בו בדרכים שמינים מקומיים אינם יכולים.

זיהום גנטי

בעלי חיים ממקור מבוית לפעמים יכולים להעמיד צאצאים פוריים עם חיות בר, מה שמוביל לזיהום גנטי (לא מונח ברור בפני עצמו) במאגר הגנים הטבעי באוכלוסיית ומאיימים פעמים רבות על מינים נדירים עם הכחדתם. המקרים כוללים את הברכייה, חזיר הבר, יונת הסלע דוגמאות נוספות לזיהום גנטי הן חדירה של גנטיקה של כלבי בית לאוכלוסיות זאבים, ומחקרים בסקוטלנד אשר הצביעו על תופעה דומה של תערובת גנטית של חתולי בית משוטטים וחתולי בר.
דור פרץ

קריירה

פרץ החל את דרכו בבית הספר לכדורגל שהקים אמיר שלח בהוד השרון, בו שיחק כקשר התקפי והרבה להבקיע שערים. בגיל 14 הצטרף למחלקת הנוער של מכבי תל אביב, ובעונת 2012/2013 צורף לסגל קבוצת הנוער של המועדון. בעונה שלאחר מכן סבל מפציעה שהשביתה אותו לשלושה חודשים.
בעונת 2014/2015 צורף פרץ לסגל הקבוצה הבוגרת של המועדון, ואת הופעת הבכורה שלו ערך מול מכבי נתניה במסגרת גביע הטוטו. את שערו הראשון בקריירה כבש פרץ ברבע גמר גביע הטוטו, בניצחון 6–0 על הפועל פתח תקווה. ב-20 באוקטובר 2014 ערך את הופעת הבכורה שלו בליגת העל, כשנכנס כמחליף בניצחון 3–1 על מכבי חיפה. במהלך העונה שותף פרץ ב-19 משחקים בליגת העל, רובן בעמדת הבלם, ובתום העונה זכה עם הקבוצה בטרבל.
בפתיחת עונת 2015/2016 תפס פרץ מקום בהרכב וחזר לשחק בעמדת הקשר. באוגוסט 2015 ערך פרץ את הופעת הבכורה שלו במפעלים האירופיים, כשעלה כמחליף במשחק מול פ.צ. בזל במסגרת שלב הפלייאוף במוקדמות ליגת האלופות. ב-26 בספטמבר 2015 כבש את שער הבכורה שלו בליגת העל, בניצחון 2–0 על מכבי חיפה. פרץ עלה כמחליף במשחקה הראשון של מכבי תל אביב בשלב הבתים של ליגת האלופות, הפסד חוץ 0–4 לצ'לסי, ופתח בהרכב במשחק שאחריו, הפסד ביתי 0–2 לדינמו קייב. בליגה כבש בעונה זו שער אחד ב-24 הופעות.
בתחילת עונת 2016/2017 איבד פרץ את מקומו בהרכב מכבי תל אביב, וב-27 בינואר 2017 הושאל להפועל חיפה עד לסוף העונה. יומיים לאחר ערך את הופעת הבכורה שלו במועדון, כשנכנס כמחליף במשחק מול הפועל תל אביב שהסתיים בתיקו 0–0, ועד תום העונה ערך 14 הופעות ליגה במדי הקבוצה.
לקראת עונת 2017/2018 חזר פרץ לסגל מכבי תל אביב, ובמהלכה כבש שער אחד ב-24 הופעות ליגה, וזכה עמה בפעם השנייה בגביע הטוטו. בעונת 2018/2019 זכה עם הקבוצה שוב בגביע הטוטו ובאליפות המדינה בעונת שיא שכוללת 8 שערי ליגה ואחד מהעוגנים הגדולים בעונה הזאת של מכבי.

נבחרת ישראל

פרץ שיחק בכל נבחרות הנערים והנוער של ישראל, ולזכותו 15 הופעות ושער אחד במדי נבחרת הנוער של ישראל. ב-7 ביוני 2015 ערך את הופעת הבכורה שלו במדי הנבחרת הצעירה של ישראל, במסגרת מוקדמות  אליפות אירופה לנבחרות צעירות, והיה שותף לניצחון 4–0 על הנבחרת הצעירה של ליכטנשטיין. בטרם הסתיים הקמפיין עזב פרץ את הנבחרת הצעירה לאחר שזומן לנבחרת הבוגרת לקראת שני המשחקים האחרונים של מוקדמות יורו 2016. ב-13 באוקטובר 2015 ערך את הופעת הבכורה שלו בנבחרת, בהפסד 1–3 בחוץ לבלגיה. לאחר מכן המשיך לשחק בנבחרת הצעירה, וב-6 באוקטובר 2016 הבקיע את שער הבכורה שלו במדי הנבחרת הצעירה, בניצחון 4–0 על יוון. בסך הכל לזכותו שער אחד ב-10 הופעות במדי הנבחרת הצעירה.
ב-11 באוקטובר הבקיע פרץ את שער הבכורה שלו בנבחרת הבוגרת, שהיה לשער הראשון של נבחרת ישראל בליגת האומות, בניצחון 2–1 על סקוטלנד.

משפחה

פרץ הוא בנו של כדורגלן העבר יעקב פרץ ואחיו הצעיר של הכדורגלן ריף פרץ.
קריסטיאן קוסטוב

ביוגרפיה

קוסטוב נולד במוסקבה בירת רוסיה לאב בולגרי ולאם קזחית. הוא התחיל את הקריירה שלו וגם התפרסם כשהגיע לגמר "גולוס ילדים" ("דה וויס ילדים" בגרסה הרוסית) אך לא זכה בגמר. בשנת 2016, לאחר שהשתתף בתוכנית "X-Factor בולגריה" והגיע למקום השני, הוציא את הסינגל הראשון שלו. בשנת 2017 הוא הוציא את הסינגל השני שלו, "Beautiful Mess", ואיתו הוא נבחר לייצג את בולגריה באירוויזיון 2017. הוא הופיע בחצי הגמר השני שנערך ב-11 במאי, הגיע למקום הראשון והעפיל לגמר האירוויזיון, שנערך ב-13 במאי, ובו הגיע למקום השני אחרי נציג פורטוגל, סלבדור סובראל.
וולוס

היסטוריה

ראשית ההתיישבות האנושית המאורגנת באזור מתוארכת לתקופת האבן החדשה ובסביבות העיר נתגלו שרידים ארכאולוגיים רבים גם מתקופת הממלכה התראקית ויוון העתיקה. לפי המיתולוגיה היוונית נולדו בוולוס יאסון וכיירון.
במהלך המאה ה-1 לפנה"ס נכבש האזור על ידי הרומאים ובהמשך עם פיצולה של האימפריה עבר לחזקת האימפריה הביזאנטית. בתעודות ביזאנטיות מן המאה ה-14 מכונה העיר גוֹלוֹס שהוא שיבוש של השם המיקני לוֹלְקוֹס, אשר התייחס לעיר עתיקה ששכנה ליד וולוס.
במהלך המאה ה-14 נכבשה העיר על ידי צבאות האימפריה העות'מאנית והפכה לחלק מפלך רומליה. העיר הייתה זירת קרבות במהלך מלחמת העצמאות היוונית, אך אמנת קונסטנטינופול (1832) הותירה אותה בחזקת העות'מאנים. היישוב העירוני המודרני החל להתפתח ב-1841 ובשנת 1881 עברה העיר לחזקת ממלכת יוון. בראשית שנות ה-20 מנתה העיר 30,000 תושבים ובסופן גדלה אוכלוסייתה לכדי 50,000 נפשות.
במהלך מלחמת העולם השנייה, ב-6 באפריל 1941 פלשו הגרמנים ליוון דרך בולגריה וממלכת יוגוסלביה, כבשו אותה בנקל וחילקו את השטח הכבוש לשלושה אזורי שליטה. אזור בשליטה גרמנית שכלל את מקדוניה המרכזית והמזרחית ובכלל זה העיר סלוניקי והאי כרתים. אזור שני היה בשליטה איטלקית ובו הבירה אתונה, הפלופונס, שטחים נוספים בחוף המערבי והעיר וולוס. האזור השלישי שכלל את שטחי תראקיה המערבית ומקדוניה המזרחית הועבר לחזקת ממלכת בולגריה. עם שחרור יוון מהכיבוש הנאצי באוקטובר 1944, הוחזרה גם העיר וולוס לחזקת היוונים.
ב-19 באפריל 1955 ארעה רעידת אדמה עזה שהחריבה חלקים נרחבים מהעיר ויומיים לאחר מכן אירע רעש משנה חזק שגרם לחורבן כללי. מספר חודשים מאוחר יותר הוצפה העיר, עניין שעיכב את שיקומה. ב-10 באוקטובר 2006 הציף הנהר פליון את האזור וגרם לחורבן ונזקים כבדים לחקלאות ולכחמישית מבתי העיר.
בעיר נולדו הצייר ג'ורג'ו דה קיריקו והמלחין הנודע ואנגליס.

דמוגרפיה

אוכלוסיית העיר נמצאת במגמת גידול מתונה (ילודה לעומת שיעור תמותה) והיא מהווה 65% מכלל תושבי מחוז מגנסיה. כשליש מאוכלוסיית וולוס מקורו מצאצאי פליטים יוונים שהגיעו לעיר בשנות ה-20 מאסיה הקטנה.

כלכלה ותחבורה

מיקומה של וולוס על אם הדרך בין אתונה לסלוניקי הפך אותה ליעד פיתוח תעשייתי, בעיקר בתחום הפלדה, הברזל והבטון. כמו כן קיים בעיר מכון מחקר טכנולוגי.
דרך נמל הים בעיר מתקיים הקשר לאיים הרבים הסמוכים לאזור בעיקר על ידי קווי מעבורות. וולוס מקושרת לכביש חוצה אירופה E75 ולכביש חוצה יוון E65 המקשר אותה לעיר איגומניצה. בסמיכות לעיר ממוקם נמל התעופה נאה אנכיאלוס, המשרת את כל מרכז יוון. בוולוס קיימת תחנת רכבת ובה צומת קווים המקשרים אותה לכל חלקי יוון. וולוס גם מהווה את שער הכניסה לאזור חצי האי ההררי פיליון.

אקלים

בעיר שורר אקלים ים תיכוני עם מאפיינים מקצינים של אקלים ממוזג בשל משטר הרוחות מכיוון הר פיליון. הטמפרטורה הממוצעת נעה מ-7ᵒc בחודש ינואר ועד 26ᵒc בחודש יולי.
אדהזיה

אַדְהֶזְיָה או הִדַּבְּקוּת (על פי האקדמיה ללשון העברית: תַּאֲחִיזָה) היא המשיכה בין המולקולות בשטח הפנים של שני גופים. כוחות האדהזיה מתקיימים בין מוצק לנוזל או בין מוצק למוצק בלבד.

דוגמה נפוצה לאדהזיה היא התעקמות פני המים לדפנות המבחנה. בין המולקולות בשולי דופן המבחנה ובין מולקולות הזכוכית (שמרכיבה העיקרי הוא SiO₂ - כלומר חול) בדופן נוצרים כוחות אדהזיה בשל הקשר בין המימן במולקולות המים ובין אטומי החמצן בזכוכית. בין מולקולות המים הצמודות לשוליים ובין שאר מולקולות המים קיימים קשרי קוהזיה.
כאשר השפעת האדהזיה גוברת על השפעת הקוהזיה, מתקבלת תופעת העלייה הנימית.
לאדהזיה יש השפעה משמעותית על רמת חיכוך המשטחים שנמצאים במגע - ככל שהיא יורדת החיכוך הולך וקטן.
ביספנול A

ביספנול איי (BPA, Bisphenol A) הוא חומר כימי בשימוש בתעשיית הפלסטיקה. משמש בעיקר כאחד מאבני הבניין (מונומר) בפוליקרבונט, וכן להכנת שרף אפוקסי. על פי מחקרים שונים שהתפרסמו בתחילת המאה ה-21, החומר חשוד בפגיעה בפוריות של נשים ובשיבוש פעילות הורמונלית אצל תינוקות והאצת התפתחותם המינית, גרימת הפרעות בגדילה והשמנת יתר. עם זאת, ארגון בריאות האוכל של האיחוד האירופאי קבע כי רמות החשיפה לבני אדם הן נמוכות כל כך, כך שאין סכנה מהחומר לבני אדם.

החשד לנזקים הנגרמים כתוצאה מהשימוש בחומר

במחקרים שונים נמצא, כי מינונים קטנים ביותר של ביספנול A בחיות, יכולים לגרום לשינוי במבנה המוח, וכתוצאה מכך, בהתנהגות ובתגובה החיסונית. היצרנים וחברות המשמשות צרכנים של הכימיקל, טענו, בהסתמך על מחקר שנערך על 19 נחקרים באוניברסיטת הרווארד, שהכימיקל אינו מזיק לבני אדם במינונים אלו. 
באוקטובר 2008 קבעה ממשלת קנדה מפורשות כי ביספנול A הוא חומר רעיל והודיעה כי היא מתעתדת לקיים חקיקה, אשר תאסור שיווק בקבוקים לתינוקות המכילים את החומר.
במרץ 2009 החליטו ששת היצרנים הגדולים של בקבוקי התינוקות בארצות הברית, אוונט, גרבר, פלייטקס, ד"ר בראון, דיסני פירסט יירס ואיבנפלו, לחדול מרצונן משימוש בחומר זה.
משרד הבריאות הורה לבתי החולים להפסיק להשתמש בבקבוקים המכילים את הכימיקל ביספנול A להאכלת תינוקות מאושפזים ויילודים. זאת לדברי משרד הבריאות בשל "עיקרון הזהירות המונעת" ולא בשל הוכחות מדעיות חדשות. בקנדה ובאיחוד האירופי נאסר השימוש לחלוטין.
דניאל פורטמן

ראשית חייו

פורטמן, הבן של השחקן רון דונאצ'י, נולד בגלאזגו וגדל בסטראטבונגו. הוא למד באקדמיית שולנדס, שם נהיה מדריך ראשי ושיחק רוגבי בשביל בית הספר. הוא הרוויח תעודה לאומית גובהה והופיע בקולג' רייד קר שבפייזלי.

קריירה

פורטמן שיחק מגיל 16. התפקיד הראשון שלו היה בסרט 2010's Outcast, שבו כיכב כפול. בעקבות זאת הוא שיחק באופרת הסבון הסקוטית ריבר סיטי. הסרט השני שלו היה חלק קטן מקומדיה סקוטית שנקראת The Angels' Share. ב-24 באוגוסט 2011 הוכרז שהוא ישחק כפודריק פיין בסדרת הפנטזיה משחקי הכס. הוא המשיך ללהק בתפקידו.
Go West (שיר)

Go West (בתרגום חופשי לעברית: "נלך מערבה") הוא שיר משנת 1979 שבוצע על ידי הרכב הדיסקו אנשי הכפר. השיר זכה בסופו של דבר להצלחה גדולה בהרבה יותר כאשר זכה בשנת 1993 לגירסת כיסוי שבוצעה על ידי להקת הפט שופ בויז.

וידאו קליפ

הקליפ אשר בוים על ידי הווארד גרינהל השתמש באופן ניכר באנימציית מחשב בדומה לשאר הקליפים לסינגלים של להקת פט שופ בויס מתוך האלבום Very.
בתחילת הקליפ מוצג פסל החירות אשר צבוע בצבע אדום, ולאחר מכן מוצגת עיר עתידנית בה ניכר כי השלטון הוא קומוניסטי בשל השימוש באלמנטים ויזואלים סובייטים רבים (כגון כוכבים אדומים ודגלים אדומים, אנדרטת יורי גגרין ואנדרטת כובשי החלל).
בהמשך מוצגים קבוצה גדולה של גברים במדים אשר צועדים במעלה גרם מדרגות לעבר העננים, לכאורה, לכיוון החברה המערבית.
ניל טננט וכריס לואו מופיעים בחלקים רבים לאורך הקליפ לבושים בסרבלים וקסדות עתידניות בצבעים כחול וצהוב בהתאמה. במהלך הקליפ טננט ולאו נראים אף חוצים את הכיכר האדומה במוסקבה.
הווידאו קליפ היה מועמד לפרס גראמי בשנת 1995 אך הפסיד לבסוף לווידאו קליפ לשירם של להקת הרולינג סטונז "Love Is Strong".
יוהאן פרידריך השני, דוכס סקסוניה

ביוגרפיה

יוהאן פרידריך נולד ב-8 בינואר 1529 בטורגאו שהשתייכה לנסיכות הבוחר מסקסוניה, ליוהאן פרידריך הראשון, הנסיך הבוחר מסקסוניה, ולזיבילה מקלווה, בתם של יוהאן השלישי, דוכס קלווה ומריה מיוליך-ברג.
בשנת 1547 ויתר אביו יוהאן פרידריך מסקסוניה על תואר הנסיך הבוחר לאחיינו מוריץ מסקסוניה, בעקבות המלחמה השמלקלדית, וקיבל את התואר דוכס סקסוניה. לאחר מותו פוצלה הדוכסות בין האחים; יוהאן פרידריך השני קיבל את אזור אייזנך וקובורג, יוהאן וילהלם, דוכס סקסוניה-ויימאר קיבל את אזור ויימאר, ואילו יוהאן פרידריך השלישי, דוכס סקסוניה קיבל את אזור גותה. בשנת 1554 ניסה יוהאן פרידריך השני להחזיר לידיו את נסיכות הבוחר מסקסוניה, אולם הובס בשנת 1556 ונאלץ לוותר על התואר נסיך בוחר. לאחר מכן הסתכסך יוהאן פרידריך עם מקסימיליאן השני, קיסר האימפריה הרומית הקדושה, ובשנת 1563 תקף מפקד צבאו גנרל וילהלם פון גרומבאך את וירצבורג, ועל אף דרישות מצד הקיסר סירב לפנות את העיר. לאחר מכן זמם יוהאן פרידריך לרצוח את אוגוסט הראשון, הנסיך הבוחר מסקסוניה, ובשל כך הוטל עליו חרם קיסרי, וצבא נסיכות הבוחר מסקסוניה פלש לאדמותיו. לאחר מצור על העיר גותה נפלו יוהאן פרידריך ופון גרומבאך בשבי. פון גרומבאך הוצא להורג לאחר עינויים רבים בשנת 1567, ואילו יוהאן פרידריך נכלא עד מותו, ואחיו יוהאן וילהלם, דוכס סקסוניה-ויימאר קיבל את נחלותיו. בשנת 1572 סייע יוהאן וילהלם לשארל התשיעי, מלך צרפת במאבקו נגד ההוגנוטים, ובעקבות כך סייע מקסימיליאן השני, קיסר האימפריה הרומית הקדושה לאחייניו - בניו של יוהאן פרידריך השני לתבוע את חלקם בירושה, ואכן הדוכסות פוצלה שוב בין יוהאן וילהלם לבין בניו של יוהאן פרידריך יוהאן קזימיר, דוכס סקסוניה-קובורג ויוהאן ארנסט, דוכס סקסוניה-אייזנך.
ב-19 במאי 1595 מת יוהאן פרידריך בכלאו שבארמון שטייר, ונקבר בקובורג בקבר שבנה בנו יוהאן קזימיר, דוכס סקסוניה-קובורג לו ולאשתו.
ראמז ג'ראיסי

ביוגרפיה

ג'ראיסי הוא בוגר טכניון בחיפה - סיים את לימודי התואר הראשון בהנדסת מכונות ב-1973 ותואר שני בהנדסה אזרחית ב-1978. הוא היה בין מייסדי ועד הסטודנטים הערבים בטכניון וממקימי "ועד הסטודנטים הערבים הארצי".
ב-1978 נבחר לכהן במועצת העיר נצרת מטעם רשימת "חזית נצרת הדמוקרטית". הוא כיהן כממלא מקומו של ראש העירייה תאופיק זיאד, וכיושב ראש ועדת המשנה לוועדה המקומית לתכנון ובנייה. לאחר שזיאד נהרג בתאונת דרכים, נבחר ג'ראיסי לתפקיד ב-4 באוגוסט 1994.
בבחירות לכנסת השבע עשרה הוצב ג'ראיסי במקום ה-117 הסמלי ברשימת חד"ש לכנסת ובבחירות לכנסת השמונה עשרה שובץ שוב ג'ראיסי במקום סמלי ברשימת המפלגה לכנסת.
בבחירות לרשויות המקומיות שהתקיימו בשנת 2013, זכה עלי סלאם, סגנו של ג'ראיסי במשך 15 שנים ויריבו בבחירות, ב-43.21% מהקולות. בכך, ניצח את ג'ראיסי בהפרש של 22 קולות בלבד. ג'ראיסי ערער על תוצאות הבחירות בפני בית המשפט המחוזי בנצרת, ובדצמבר 2013 הורה זה על ספירה מחודשת של 47 מעטפות שנפסלו בשל כך שלא נחתמו על ידי חבר ועדת קלפי. סלאם הגיש ערעור מטעמו על ההחלטה, ובטרם זה הוכרע, ב-8 בינואר 2014, נערכה ספירת המעטפות שבמחלוקת, והסתבר כי ג'ראיסי גבר על סלאם בתשעה קולות. עם זאת, בפברואר 2014 הורה בית המשפט העליון, על עריכת הבחירות בעיר מחדש. בבחירות שהתקיימו ב-11 במרץ 2014 הפסיד ג'ראיסי לעלי סלאם בהפרש גדול של 10,400 קולות לטובת סלאם. 
ג'ראיסי הוא נוצרי יווני אורתודוקסי. הוא נשוי לד"ר חנאן קירקבה-ג'ראיסי ולהם שלוש בנות.
סובאלקיה

סובאלקיה או סודוביה (בליטאית: Suvalkija או: Sūduva או: Užnemunė; בפולנית: Suwalszczyzna) היא אחד מחמישה חבלי ארץ אתנוגרפיים מובחנים בליטא, הממוקמת בדרום-מרכז המדינה.
סובאלקיה היא האזור האתנוגרפי הקטן ביותר בליטא, היא ממוקמת מדרום לנהר הניימן, בשטחה ההיסטורי של דוכסות וילקובישק, ובירתה הלא-רשמית היא מריאמפולה. סובאלקיה היא האזור האתנוגרפי המאוחר ביותר להגדרה עצמית מבין חמשת אזוריה האתנוגרפיים של ליטא, הוא מעולם לא היה ישות מדינית נפרדת וגם כיום אין לו מעמד רשמי בחלוקה המנהלית של ליטא, והגדרתו האתנוגרפית העצמית נוצרה במהלך המאה ה-19 כאשר היה האזור חלק מפולין הקונגרסאית.
אללילה אלכבירה

אללילה אלכבירה ("הלילה הגדול", בערבית الليلة الكبيرة) היא אופרטה מצרית המוצגת בתיאטרון בובות. את היצירה חיבר בסוף שנות ה-50 של המאה ה-20 המשורר צלאח ג'אהין, והלחין סיד מכאוי. היא זכתה לפופולריות רבה, ומוצגת במצרים עד היום.   
מילות האופרטה נכתבו בלהג המצרי של השפה הערבית. 
האופרטה מביאה תמונות מחגיגה עממית שנערכת על קברו של קדוש סוּפי. היא מתארת באופן חי, הומוריסטי וצבעוני את גיבוריה של חגיגה זו: העולים לרגל המבקרים בקבר השיח', מוכר החומוס, בעל בית הקפה, בעל הקרקס ומאלף האריות, צלם הרחוב, ה"ארגוז" (מופע בובות) ועוד.
בנות קסנטיפה

מתוך "בנות קסנטיפה"

ניתן להניח כי לו הייתה המהפכה הפמיניסטית משלימה את ייעודה, היינו צופים בהיעלמותה של קסנטיפה המודרנית. כלומר, אילו הבשילו התנאים החברתיים לשילוב של קריירה ומשפחה הן אצל הנשים והן אצל הגברים, ואילו חלוקת העבודה במשפחה ובבית הייתה שוויונית יותר. כמו כן, סביר להניח כי הרגשות השליליים המציפים כיום נשים בעיקר, בשל תחושת קיפוח וחוסר הוגנות בזוגיות, היו נעלמים, והעוקץ העיקרי של קסנטיפה היה ניטל ממנה. מצד אחד, נשים לא היו נאלצות להוכיח שהן גם יעילות בזירה הביתית וגם מוצלחות בזירת העבודה; מצד שני, היה ביכולתן לקבל את "הגבריות החדשה" בהערכה. מצב כזה של הדברים היה מחולל מהפכה של ממש, ומוביל לקִצה של קסנטיפה בגלגולה העכשווי. אך המהפכה עדיין בעיצומה, והיא רחוקה מקו הסיום. כאשר יקרה הדבר – הן הנשים הן הגברים יצאו נשכרים כתוצאה מכך, ושני הצדדים יחושו סיפוק רב יותר ביחסים הזוגיים.
— בנות קסנטיפה, עמ' 150
אליעזר רפאלי

ביוגרפיה

אליעזר רפאלי נולד בתל אביב. בצעירותו היה חבר בתנועת הנוער "המחנות העולים". למד בבית הספר החקלאי "מקווה ישראל". בקיץ 1944 התגייס לפלמ"ח; שהה בהכשרה בקיבוץ בית הערבה ולאחר מכן בחפציבה. ב-1946 נמנה עם מקימי קיבוץ משמר הנגב. בנוסף, קיבל הכשרה מחתרתית בתחום הקשר. במהלך מלחמת השחרור לחם במסגרת הגדוד השני בנגב ושימש בתפקידי קשר. ביוני 1948 תפעל תחנת קשר ששמרה על הקשר עם ירושלים ועם המטכ"ל. לאחר המלחמה חזר לקיבוץ משמר הנגב אך ב-1953 עבר להתגורר במעגן מיכאל. לאחר מכן התגורר בחיפה עד סוף ימיו.
ב-1957 יצא רפאלי ללימודים בארצות הברית, שם למד תחילה באוניברסיטת הניו סקול ולאחר מכן למד היסטוריה באוניברסיטת קולומביה וקיבל בה תואר שני. לאחר שחזר לישראל בשנת 1961, החל ללמד בסמינר הקיבוצים ובהדסים. בשנת 1962 מונה למנכ"ל המכון האוניברסיטאי של חיפה, שהפך לאוניברסיטת חיפה. בין 1973 ל-1977 שימש כנשיא האוניברסיטה ולאחר מכן, כיהן כנגיד המוסד.
לאחר פרישתו מנשיאות אוניברסיטת חיפה (1978) מונה למנכ"ל פרויקט שיקום שכונות וכיהן בתפקיד זה עד שנת 1981. לאחר מכן תכנן את מרכז השיקום של איל"ן בקריית חיים. היה סגן נשיא של NCLI וחבר במועצת נשיאי הארגונים היהודיים.
חיבר את הספר "התחלתי", שיצא לאור בשנת 2007.
רפאלי היה יו"ר הוועד המנהל של המכון לחקר החינוך לשלום. ב-2002 הוענק לו עיטור ההוקרה "יקיר חיפה" וב-2003 קיבל תואר דוקטור של כבוד מאוניברסיטת חיפה.
נישא לשושנה אורנשטיין, ונולדו להם בן ובת. בשנת 1952, השניים נפרדו. הוא נישא בשנית לד"ר דבורה רפאלי (אשכול), בתו של לוי אשכול, שלמדה באוניברסיטת קולומביה (שם למד גם אליעזר רפאלי), וסיימה את לימודי הדוקטורט שלה בביוכימיה בטכניון בחיפה. נפטרה בשנת 2001. לשניים שלושה בנים, בהם פרופ' שיזף רפאלי ופרופ' אשכול רפאלי.
נפטר במאי 2018. הובא למנוחות בבית העלמין של קבוצת דגניה ב'.
עופר סלע

עופר סלע (נולד ב-18 באפריל 1959), שימש כמנכ"ל הסינפונייטה הישראלית באר שבע משנת 2005 ועד שנת 2017 ומאז מכהן כמנכ"ל התזמורת הסימפונית הישראלית ראשון לציון.

ביוגרפיה

בשנים 1982–1991 עסק סלע בהוראה וחינוך בבית הספר התיכון צפית בכפר מנחם ושימש כיושב ראש הוועד המנהל של בית הספר.
בשנים 1993–1999 כיהן כמנהל עסקי של קיבוץ שדה יואב. בשנת 1999 מונה למנכ"ל אתר הספא חמי יואב ושימש בתפקיד במשך 6 שנים.
בשנת 2005 התחיל סלע את תפקידו כמנכ"ל הסינפונייטה הישראלית באר שבע. שם הוא העניק דגש מיוחד למיזמים הרבים של התזמורת המוקדשים להרחבת פעילותה החינוכית בקרב הדור הצעיר, הכוללות תוכניות מוזיקליות לילדים מהגיל הרך, דרך בתי הספר היסודיים והתיכוניים בנגב ועד למוסדות להשכלה גבוהה וכן לתוכניות מוזיקליות שהסינפונייטה מקיימת בקרב הקהילה.
בתקופת כהונתו כמנכ"ל הסינפונייטה הוא הכפיל את כמות המנויים של התזמורת וכיום יש מעל 3500 מנויים]. בזמן כהונתו של סלע נחתם הסכם קיבוצי מעודכן עם ועד נגני התזמורת והסתדרות העובדים. ההסכם נחתם לאחר שני עשורים ואחרי משא ומתן ממושך ומורכב.

חייו האישיים

סלע חבר קיבוץ שדה יואב, נשוי ואב לשניים. מזה 25 שנה משמש בהתנדבות כסגן וממלא מקום ראש מועצה אזורית יואב וכממונה על החינוך במועצה. בעבר שימש כיושב ראש הוועד המנהל בבית הספר מבואות הנגב בקיבוץ שובל.